b'\n_START_ARTICLE_\nSamurajus\n_START_PARAGRAPH_\nSamurajus (jap. \xe6\xad\xa6\xe5\xa3\xab\xe3\x80\x80bu\xc5\xa1i\xc2\xa0\xe2\x80\x93 \xe2\x80\x9ekarys\xe2\x80\x9c; \xe5\xa3\xab / \xe4\xbe\x8d samurai <- \xe4\xbe\x8d\xe3\x81\x86 samurau\xc2\xa0\xe2\x80\x93 \xe2\x80\x9etarnauti\xe2\x80\x9c; \xe5\xa3\xab\xe3\x81\xa8\xe3\x81\xbe\xc2\xa0\xe2\x80\x93 shitoma)\xc2\xa0\xe2\x80\x93 Japonijos XII\xe2\x80\x93XIX am\xc5\xbeiuje gyvavusio feodalinio karinio luomo atstovas. Samurajai vis\xc4\x85 gyvenim\xc4\x85 atiduodavo dvasiniam ugdymui, kovai._NEWLINE_Dauguma samuraj\xc5\xb3 tarnavo japon\xc5\xb3 aristokratijai, buvo japon\xc5\xb3 kunigaik\xc5\xa1\xc4\x8di\xc5\xb3 daimio vasalai; tik kai kurie i\xc5\xa1 j\xc5\xb3 tur\xc4\x97jo \xc5\xbeem\xc4\x97s. Labiausiai privilegijuotieji,\xc2\xa0\xe2\x80\x93 hatamotai,\xc2\xa0\xe2\x80\x93 buvo \xc5\xa1iog\xc5\xabn\xc5\xb3 tiesioginiai pavaldiniai. Samurajai vadovavosi elgesio kodeksu bu\xc5\xa1ido, karo tarnyb\xc4\x85 laik\xc4\x97 vieninteliu jiems deran\xc4\x8diu verslu, niekino mirt\xc4\xaf.\n_START_SECTION_\nIstorija\n_START_PARAGRAPH_\nSamuraj\xc5\xb3 luomas i\xc5\xa1kilo ir susiformavo 11-12 a (v\xc4\x97lyvajame Heian laikotarpyje) trij\xc5\xb3 tuo metu Japonijoje pagrindini\xc5\xb3 klan\xc5\xb3,\xc2\xa0\xe2\x80\x93 Minamoto, Fujiwara ir Taira,\xc2\xa0\xe2\x80\x93 kar\xc5\xb3 d\xc4\x97l \xc5\xbeem\xc4\x97s metu. Kai kurie tur\xc4\x97jo ry\xc5\xa1i\xc5\xb3 su valdan\xc4\x8di\xc4\x85ja kasta, kiti buvo samdiniai. Samurajai buvo labai lojal\xc5\xabs savo daimio (kunigaik\xc5\xa1\xc4\x8diams), mainais u\xc5\xbe tai gaudami \xc5\xbeemi\xc5\xb3 ir galios. Kiekvienas daimio savo ruo\xc5\xbetu naudojosi samurajais, kad apgint\xc5\xb3 savo \xc5\xbeemes ir i\xc5\xa1pl\xc4\x97st\xc5\xb3 j\xc5\xb3 valdas._NEWLINE_Ilgainiui samurajai tapo puikiais kovotojais tiek raiti, tiek ir ant \xc5\xbeem\xc4\x97s. Mok\xc4\x97si beginkl\xc4\x97s ir kovos su ginklais. Ankstyvieji kariai pabr\xc4\x97\xc5\xbedavo kov\xc4\x85 su lanku ir str\xc4\x97l\xc4\x97mis, \xe2\x80\x9eartimai\xe2\x80\x9c kovai ir prie\xc5\xa1inink\xc5\xb3 nukirsdinimui naudojo kardus. Kamakuros laikotarpiu kovos su mongolais XIII a. pakeit\xc4\x97 samuraj\xc5\xb3 kovos stili\xc5\xb3. Jie \xc4\x97m\xc4\x97 da\xc5\xbeniau naudoti kardus, ietis ir naginat\xc4\x85, galiausiai rait\xc4\x85 kov\xc4\x85 pakeit\xc4\x97 kova ant \xc5\xbeem\xc4\x97s._NEWLINE_Tuo metu atsirado samuraj\xc5\xb3 kodekso bu\xc5\xa1ido u\xc5\xbeuomazgos. Idealiu samurajai vadino kar\xc4\xaf stoik\xc4\x85, kuris laik\xc4\x97si \xc5\xa1io kodekso, karys taip pat tur\xc4\x97jo b\xc5\xabti dr\xc4\x85sus, garbingas ir i\xc5\xa1tikimas gyvybei. Ritualin\xc4\x97 savi\xc5\xbeudyb\xc4\x97 seppuku laikyta kaip alternatyva negarbei ar pralaim\xc4\x97jimui. Tada labai sureik\xc5\xa1mintas kardo kultas._NEWLINE_Kariams buvo suteikta privilegija ne\xc5\xa1ioti du kardus (daisho), taip pat jiems buvo leista bet kuriuo metu nu\xc5\xbeudyti j\xc4\xaf \xc4\xaf\xc5\xbeeidus\xc4\xaf piliet\xc4\xaf. Ilgasis kardas (daito\xc2\xa0\xe2\x80\x93 katana) buvo daugiau nei 60\xc2\xa0cm ilgio, trumpasis (shoto\xc2\xa0\xe2\x80\x93 vakiza\xc5\xa1i)\xc2\xa0\xe2\x80\x93 30-60\xc2\xa0cm ilgio._NEWLINE_Pasibaigus feodaliniams vidaus karams, XVII am\xc5\xbeiaus prad\xc5\xbeioje suvienijus Japonij\xc4\x85, luomo reik\xc5\xa1m\xc4\x97 \xc4\x97m\xc4\x97 smukti. Edo laikotarpiu (1603\xe2\x80\x931867) i\xc5\xa1 samuraj\xc5\xb3 buvo atimtas tiesioginis kaim\xc5\xb3 valdymas, juos perk\xc4\x97l\xc4\x97 \xc4\xaf miest\xc4\x85 ir suteik\xc4\x97 valdininko atlyginim\xc4\x85. Taip pat buvo leista u\xc5\xbeimti valdininko vietas. Samurajai tapo valstie\xc4\x8di\xc5\xb3 bruzd\xc4\x97jim\xc5\xb3 mal\xc5\xa1intojais, dalis tap\xc4\x99 roninais, \xc4\x97m\xc4\x97 verstis amatais ir prekyba. Ta\xc4\x8diau XIX am\xc5\xbeiaus viduryje vis dar buvo apie pus\xc4\x99 milijono samuraj\xc5\xb3._NEWLINE_\xc5\xbdemesnio rango samurajai, kurie tro\xc5\xa1ko pakilimo ir suvok\xc4\x97 XIX a. \xc4\xafsiver\xc5\xbeusi\xc5\xb3 Vakar\xc5\xb3 j\xc4\x97g\xc5\xb3 nacionalinius tikslus, prisijung\xc4\x97 prie jud\xc4\x97jimo prie\xc5\xa1 Tokugav\xc5\xb3 re\xc5\xbeim\xc4\x85. Vakar\xc5\xb3 Japonijos (\xc4\x8cio\xc5\xa1iu ir Sacuma sri\xc4\x8di\xc5\xb3) samuraj\xc5\xb3 sukeltas sukilimas 1867\xc2\xa0m. nuvert\xc4\x97 \xc5\xa1iog\xc5\xabn\xc4\x85. Tokiu b\xc5\xabdu eiliniai samurajai stipriai prisid\xc4\x97jo prie Meiji restauracijos._NEWLINE_Kai 1871\xc2\xa0m. oficialiai panaikintas feodalizmas, samuraj\xc5\xb3 luomas buvo panaikintas, ta\xc4\x8diau jie pad\xc4\x97t\xc4\xaf i\xc5\xa1saugojo, tapdami \xc5\xbeemvald\xc5\xbeiais, valdininkas, karininkais._NEWLINE_Nepatenkinti buv\xc4\x99 samurajai 1877\xc2\xa0m., valdant Takamori Saigo, Satsuma srityje prisid\xc4\x97jo prie mai\xc5\xa1to, ta\xc4\x8diau naujai suformuota nacionalin\xc4\x97 kariuomen\xc4\x97 greitai juos numal\xc5\xa1ino.\n_START_SECTION_\nKitos reik\xc5\xa1m\xc4\x97s\n_START_PARAGRAPH_\nSamurajumi kartais vadinamas teis\xc4\x97tai \xc4\xaf kompiuterin\xc4\x99 sistem\xc4\x85 \xc4\xafsilau\xc5\xbeti pasamdytas hakeris. Teis\xc4\x97tai \xc4\xafsilau\xc5\xbeti bandoma tikrinant sistemos patikimum\xc4\x85, turint teis\xc4\x97saugos leidim\xc4\x85 (tiriant nusikaltim\xc4\x85) ir kitais pana\xc5\xa1iais atvejais.'